РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/179-17

26. септембар 2017. године

Б е о г р а д

ЗАПИСНИК

14. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 19. СЕПТЕМБРА 2017. ГОДИНЕ

 Седница је почела у 15,00 часова.

 Седницом је председавао Муамер Зукорлић, председник Одбора.

 Седници су присуствовали чланови Одбора: проф. др Марко Атлагић, Милена Бићанин, проф. др Ратко Јанков, мр Александра Јерков, Наташа Ст. Јовановић, проф. др Жарко Кораћ, мр Ђорђе Косанић, Милетић Михајловић, проф. др Жарко Обрадовић, др Владимир Орлић, Олена Папуга, Марко Пaрезановић и Фатмир Хасани.

 Седници је присуствовао доц. др Михаило Јокић (Богдан Обрадовић), заменик члана Одбора.

 Седници нису присуствовали чланови Одбора Дубравко Бојић и проф. др. Љубиша Стојмировић, нити њихови заменици.

 Седници су присуствовали Марија Јањушевић и Бошко Обрадовић, народни посланици који нису чланови Одбора.

 Седници су присуствовали представници Министарства просвете, науке и технолошког развоја: Младен Шарчевић, министар, проф. др Весна Мандић, помоћник министра за развој и високо образовање и Александар Марковић, шеф одсека за правне послове.

На предлог председника Одбора, усвојен је следећи:

Д н е в н и р е д

1. **Разматрање Предлога закона о високом образовању - у начелу** који је поднела Влада (број 612-2477/17 од 15. септембра 2017. године);
2. **Разматрање Предлога закона о основама система образовања и васпитања - у начелу** који је поднела Влада (број 61-2476/17 од 15. септембра 2017. године).

Пре преласка на разматрање утврђеног дневног реда усвојен je, без примедаба, Записник 13. седнице Одбора, одржане 25. јула 2017. године.

 Прва тачка дневног реда: **Разматрање Предлога закона о високом образовању - у начелу** који је поднела Влада (број 612-2477/17 од 15. септембра 2017. године)

Уводне напомене поводом ове тачке дневног реда изнео је Младен Шарчевић, министар просвете, науке и технолошког развоја. Министарство просвете, науке и технолошког развоја (у даљем тексту: Министарство) припремило је и благовремено израдило Предлог закона о високом образовању (у даљем тексту: Предлог закона). Међутим, чекало се на мишљење различитих тела која су „пробила“ законске рокове и овај Предлог закона је уврштен у скупштинску процедуру по хитном поступку. Приликом израде Предлога закона формирана је радна група која је направила платформу, а сама платформа се све време од оснивања радне групе налазила на званичном сајту Министарства. Пре јавне расправе, сви заинтересовани су се укључили у израду Предлога закона и јавна дискусија је трајала до самог краја његове израде. Многи универзитети, како државни, тако и приватни, узели су активно учешће у изради Предлога закона. Велики број предлога и сугестија, који су достављени Министарству током јавне расправе, усвојени су и уврштени у Предлог законa, чиме је он унапређен постао бољи и квалитетнији.

 Претходних десет година вршене су измене и допуне Закона и то оних чланова који се односе на потребан број ЕСПБ бодова за рангирање студената, у оквиру студентске квоте за њихов упис на буџет, за наредну школску годину. По новом Предлогу закона, број ЕСПБ бодова је смањен са 60 на 48 потребних бодова. Новим одредбама изражена је жеља да се укључи више ствари које повезују привреду и високо образовање. Циљеви новог Закона о високом образовању су: унапређивање и континуирано усаглашавање са европским стандардима у области система контроле и обезбеђивање квалитета у високом образовању; повећање релевантности високог образовања, како за привреду, тако и за друштво у целини; стицање функционалних знања и компетенција и повећање запошљивости свршених студената у земљи и иностранству; унапређење информационог јединственог система у области високог образовања; увођење јединственог образовног броја за студента; поштовање институционалне аутономије универзитета, академских слобода; пуно учешће студената, наставног особља, високошколских установа, научне и стручне јавности и послодаваца у креирању развоју простора високог образовања у републици Србији. Предузетничко образовање и предузетничке компоненте су јако значајне и Предлогом закона је предвиђено тело - Савет послодаваца, које ће помагати факултетима, односно универзитетима, да се искристалише који су то студијски програми потребни привреди. Национални савет за високо образовање, по Предлогу закона, бројаће 17, уместо до сада 21 члана. Планирано је формирање потпуно новог Националног акредитационог тела, које ће бити независно и професионално. То тело ће се финансирати из сопствених средстава и биће пуноправни члан у међународним асоцијацијама „ENQA“ (Европска асоцијација агенција за осигурање квалитета) и „EQAR“ (Европски регистар агенција за осигурање квалитета у високом образовању). Смањен је рок за доношење одлуке о акредитацији са 12 на 9 месеци. Упис студената у високошколске установе ће се вршити по добијању уверења о акредитацији, а не као до сада, када се заврши сам процес акредитације. У поступку спољне контроле квалитета, односно инспекцијског надзора, предвиђено је одузимање дозволе за рад високошколској установи, када се не испуне услови за обављање делатности предвиђене законом. Уведени су кратки програми студија, на захтев многих министарстава, како би се млади људи раније укључили у процес привреде. Планирано је увођење образовања, односно студирања уз рад, чиме многи стичу право на целоживотно учење. Студенти ће кроз образовање стицати компетенције и функционална знања и повећаће се учешће студената у доношењу одлука. Уводи се процес матуре - заједнички пројекат између средњег и високог образовања, односно прелазак са једног на други ниво школовања уз могућност високообразовних установа да пропишу додатне услове. За матуру, факултет може да пропише минимум три а може да пропише и више предмета. Предвиђена је општа, стручна, уметничка и међународна матура. Универзитетски процеси су обогаћени индустријским предавачима, односно предавачима ван радног односа а, такође, уводи се сарадничко звање- асистент са докторатом. Предавач, сарадник ван радног односа, може држати наставу и вежбе највише 30% активних часова и то из стручно апликативних предмета (веома важно за „IT“ сектор). Орган управљања високошколске установе је Савет, чијим члановима мандат траје четири године, а састав чине: 55% представници високошколске установе, 45% представници оснивача и 15% представници студената. Број и састав високошколске установе, чији оснивач није Република, уређује се оснивачким актом саме високошколске установе. Универзитет има и менаџера, чије се надлежности утврђују у складу са општим актом универзитета. Чланови Студентског парламента треба да се бирају на две године. Мандат органу пословођења универзитета, ректору, декану или директору високе школе траје три године, уз могућност још једног узастопног избора. Новина је, да Национални савет за високо образовање најмање два пута годишње одржава састанак са Привредном комором Србије, односно једанпут годишње са Националним просветним саветом, Саветом за стручно образовање и образовање одраслих и другим професионалним удружењима за разматрање питања из своје надлежности и утврђивања приоритета у спровођењу политике високог образовања. Предвиђена је могућност да високошколске установе оснују привредна друштва и понуде тржишту плодове свог рада, односно комерцијализују свој научни рад, проналаске, уметничко и културно стваралаштво. Остварену добит установа може користити искључиво за унапређење делатности самог рада образовне установе. Омогућено је да образовна установа обавља иновационе делатности и пружа инфраструктурне подршке за развој иновација и комерцијализацију резултата научног истраживања. Диплома о стеченом високом образовању и додатак дипломи поништава самостална високошколска установа уколико је потписана од неовлашћеног лица и ако ималац дипломе није испунио све испитне обавезе на начин и по поступку утврђеним законом и студијским програмом, ако ималац дипломе није испуњавао услове за упис на студије првог, другог или трећег степена и ако завршни рад, магистарски рад, односно докторска дисертација нису резултат самосталног рада студента. По Предлогу закона, министар има право, по службеној дужности, да поништи такву диплому и диплому која је издата од неовлашћене организације. Утврђен је правни оквир за јединствени информациони систем просвете и за јединствени образовни број.

 У дискусији, поводом ове тачке дневног реда, су учествовали: Михаило Јокић, Марко Атлагић, Наташа Ст. Јовановић, Жарко Кораћ, Ратко Јанков, Жарко Обрадовић, Муамер Зукорлић, Владимир Орлић и Бошко Обрадовић.

 Михаило Јокић је изнео своје мишљење да су се стекли сви услови за доношење овог, потпуно новог Закона о високом образовању. Да је претходни закон био непотпун потврђује и чињеница да је Закон од 2005. године мењан осам пута. Акредитација високошколских установа и студијских програма је болна тачка високог образовања у Републици Србији и оснивањем Националног акредитационог тела, које има правни статус, постојећи проблеми ће бити превазиђени и решени. Предложеним решењима је створена могућност одузимања дозволе за рад високошколским установама. Велика новина, прописана овим Предлогом закона, је могућност студирања уз рад, чиме ће се омогућити да и они који до сада нису могли да студирају због материјалне ситуације, у будућности ће уз рад то моћи да остваре. Предложени су многи стимуланси и олакшице за особе које раде, како би истовремено учили и студирали. Посебно је похвалио предлог комерцијализације научних резултата, уметничког стваралаштва и проналазака, односно могућност да високошколска установа оснује привредно друштво и стеченим материјалним средствима побољша услове свог рада. Јединствени информациони систем просвете и јединствени образовни број су важне и квалитетне новине у овом Предлогу закона.

 Марко Атлагић је истакао да се по први пут у последњих 20 година образовање законском регулативом покушава приближити привреди. Претходних година из система образовања је избачено васпитање и све чешће се сусрећемо са насиљем у васпитно-образовним установама, а само насиље је последица васпитања. Министарсво мора редефинисати циљ васпитања и васпитање треба посматрати као целину, а не по деловима и сегментима од предшколског до високошколског образовања. Савет послодаваца, студирање уз рад и предавачи ван радног односа су добра законска решења која ће побољшати стање у привреди и целокупном друштву, што представља најбољи вид повезаности рада и образовања. Идентификациони број студента, професора, факултета и универзитета, које воде високошколске установе и регистри, које води Министарство, је новина у Предлогу закона која ће омогућити бољи увид у све потребне податке, документа, програме и евиденцију студената, професора и високошколских установа. Потребно је законом одредити да ли је сукоб интереса уколико професор у исто време предаје и на државном и на приватном факултету, јер је у тој сфери велики број злоупотреба и малверзација, а употребом идентификационог броја професора се тај проблем може решити. Као добре законске предлоге, Марко Атлагић је навео избор декана на три године у два мандата, питање продужетка радног односа запослених, што је решено у складу са европском и светском праксом и избор и разрешење чланова Националног савета за високо образовање од стране Министарства, а не Народне скупштине, што је до сада била пракса. У Савету ће тако, за разлику од претходних година, бити ангажовани само стручни људи, а не нестручне особе.

Наташа Ст. Јовановић је истакла значај Предлога закона и нагласила да је високо образовање срж сваког друштва. Указала је на значај менаџера универзитета који треба у исто време да воде рачуна о својим студентима и о профитабилности универзитета. Новим Предлогом закона омогућиће се већи број студената, квалитетних програма, пројеката и већа профитабилност високошколских установа. Одлична новина је и идентификациони број студента, јер ће се тако повезати сви подаци о студенту на свим нивоима образовања. Потребно је изједначити квалитет образовања државних и појединих приватних универитета. Акредитационо тело је врло битно за високо образовање, а радом тог тела је у претходном периоду направљена велика разлика између приватних и државних факултета и универзитета, што треба изменити и неопходна је већа контрола тог тела над радом високошколских установа. Добра пракса дуалног образовања у средњим школама се новим Предлогом закона наставља и продубљује у високошколским установама, кроз сарадњу са Привредном комором Србије, кратким програмима студија и студирањем уз рад. Након ступања на снагу овог Предлога закона, неопходна је ригорознија контрола спровођења Закона.

 Жарко Кораћ је истакао да не може да подржи Предлог закона из више разлога. Један процедуралан разлог, је тај, што је Предлог закона о високом образовању уврштен у скупштинску процедуру по хитном поступку. Изразио је неразумевање што је расправа о нацрту закона вођена на сајту Министарства, а није, као што налаже добра пракса, организована јавна расправа, током које би заинтересована стручна јавност и представници институција, организација и удружења могли да изразе своје мишљење и да изнесу своје предлоге и сугестије. Нигде, ни на сајту Министарства, није се могло видети ко су чланови Радне групе Министарства која је припремала и писала Предлог закона о високом образовању. Овај Предлог закона, суштински, појачава етатизацију у високом образовању, јер оно што је била ингеренција Народне скупштине, која одсликава и изражава политичку вољу народа, новим законским предлозима се пребацује у ингеренцију Владе Републике Србије. Национални просветни савет, састављен од угледних људи у просвети, је у претходном периоду био састављен као део скупштинског компромиса или консензуса. Новим Предлогом закона предлаже се да Национални просветни савет буде саветодавно тело Владе и да Влада бира његове чланове, као и чланове Акредитационе комисије. Влада ће убудуће имати коначну реч и одлучивати који приватни факултети и универзитети испуњавају услове за акредитацију. Министар ће у наредном периоду бити директно друштвено, политички и морално одговоран за ствари које ће се дешавати у вези са радом Националног просветног савета и Акредитационе комисије и оне више неће бити независне и аутономне у доношењу одлука.

Ратко Јанков је изнео мишљење да сви закони који дођу у скупштинску процедуру из области образовања морају да проистекну и да буду у складу са Стратегијом развоја образовања у РС до 2020. године, која је усвојена 2012. године. Навео је, да предложене мере игноришу постојеће стратешке документе и акционе планове за њихово спровођење. Предлог закона о високом образовању не проистиче из постојеће Стратегије. Први проблем у изради Предлога закона је сама процедура: не постоје подаци о члановима Радне групе која је писала Предлог закона, ниједна од институција значајних за образовање није била укључена нити консултована током израде Предлога закона, садржај предлога се није могао јавно добити све до почетка јавне расправе, учесници у расправи могли су своје примедбе саопштавати „онлајн“ уз претходно легитимисање, што је, с разлогом, доживљено као облик притиска на учеснике у расправи и изузетно кратки рокови за јавну расправу. Предлог закона својим мерама разара неке постојеће важне образовне институције - националне савете: Национални просветни савет, Национални савет за високо образовање и Национални савет за средње образовање и образовање одраслих. Укинута је њихова професионална аутономија, не бира их Народна скупштина већ министар, који може и да их мења по свом нахођењу, или Влада (НСВО) и оне постају само саветодавна тела чије савете министар може да не уважи без образложења, чиме се надлежности тих професионалних институција преносе на министра, министарство или Владу, који су политичке инстанце. Влада формира Национално тело за акредитацију и проверу квалитета чијим телом управља управни одбор који именује Влада и оно бира чланове Комисије за акредитацију и проверу квалитета, стручног тела које би требало да доноси одлуке. Предвиђено је, такође, да Министарство даје сагласност на стандарде за акредитацију и креира процедуру спољшње провере квалитета високошколских институција чиме се крши принцип аутономије КАПК-а који је загарантован европским и нашим стандардима. Оваква решења су у дубоком раскораку са стандардима ЕУ за обезбеђивање квалитета високог образовања, а акредитација и провера квалитета су један од основних инструмента за подстицање квалитета високог образовања, на основу којих се даје одобрење за рад високошколских установа. Предложена решења суштински ограничавају аутономију ових тела значајних за развој високог образовања, а тиме и аутономију универзитета и отварају широке могућности за политичке утицаје на процес акредитације, давање дозволе за рад и обезбеђивање квалитета високошколских установа.Тиме се у потпуности потире компетентност као основни критеријум при одређивању носилаца надлежности. Велика опасност која из тога проистиче је још већа политизација. Продуживање мандата деканима за више од три године није добро решење јер људе који се налазе на руководећим местима треба вратити у наставу, а решење које предвиђа место менаџера универзитета је добро, јер ће се тим стварима бавити професионалац, а не професор, коме је место за катедром. Предлог закона нити једним својим чланом није дефинисао питање финансирања високог образовања.

Жарко Обрадовић је похвалио Предлог закона и истакао да његовим усвајањем добијамо, коначно, један целовит и систематичан закон чије одредбе дају решења на многа отворена питања у високом образовању, која се појављују од 2005. године. Похвалио је ангажовање, Министарства, министра и целокупне академске заједнице у изради Предлога закона, односно проналажењу најбољих решења за високо образовање. Охрабрује квалитет високог образовања у Републици Србији, што потврђује податак, да је Београдски универзитет годинама уназад у самом врху међу 23000 универзитета на свету уз издвајања од 3,65% БДП за систем образовања, којем припада и високо образовање. Високо образовање, као део система образовањ, промовише Републику Србију у свету на најбољи могући начин. Оно што чини овај Предлог закона квалитетним је и жеља да веза између високог образовања и привреде буде јача, што потврђују решења, као што су студирање уз рад и кратки програми студија. Као добро решење, Жарко Обрадовић је навео, да ради унапређења научноистраживачке, односно уметничко-истраживачке делатности, универзитет у свом саставу може имати научне, односно уметничке институте. У наредном периоду Министарство ће морати да одговори на питање шта је судбина научних института, имајући у виду да је држава њихов оснивач. Министарство новим законским решењима не доводи у питање аутономију високошколских установа. Предлог закона о високом образовању ствара услове да свака високошколска установа процес извођења наставе и унапређење квалитета наставе може учинити на најбољи могући начин.

 Бошко Обрадовић је изнео своје мишљење да се одредбама два закона која су на дневном реду, покушава концентрисати политичка моћ у рукама једног човека – министра просвете, науке и технолошког развоја у Влади републике Србије. Новим Предлогом закона о високом образовању жели се постићи политичка контрола целокупног просветног система, што се огледа: у предлозима да министар, тј. Влада Републике Србије поставља чланове Националног савета за високо образовање и Националног тела за акредитацију, који тиме губе независност и самосталност у свом раду; промени улоге Националног просветног савета, који више неће бити контролно и регулаторно тело као до сада; омогућавању ректорима и деканима безграничне мандате на челу универзитета. Није предвиђен ни један контролни и регулаторни механизам који може да контролише министра. Све чланове струковних организација министар ће постављати и разрешавати по свом личном и политичком нахођењу. Велики проблем високог образовања је чињеница да последњих година важна кадровска решења у систему високог образовања доносе људи са приватних факултета и смањује се мишљење и утицај уважених стручњака са државних факултета. Приликом израде овог предлога закона требало је чути мишљење представника струке и синдиката, који најбоље познају проблеме и сам систем високог образовања. По мишљењу Бошка Обрадовића, мастер за струковне студије није добро решење, а као евентуално боље решење навео је увођење мастера за специјалистичке струковне студије. У сфери високог образовања наведена је сарадња са ЕУ, а потребно је успоставити сарадњу у овој области и са државама које нису у саставу ЕУ, а имају добру праксу и постижу одличне резултате у високом образовању.

 Муамер Зукорлић је у свом излагању похвалио министра, Радну групу и стручну јавност која је учествовала у изради Предлога закона јер је усаглашен са европским стандардима и очигледни су искораци у модернизацији високог образовања. Критике, да ће Влада, односно министар, сами бирати и именовати чланове Савета за високо образовање су беспредметне, јер у Предлогу закона тачно пише да Влада именује поменуте чланове на предлог КОНУС, тј. академске заједнице, што значи да Влада само потврђује предлог, без могућности да бира између више кандидата. Овом одредбом држава нема никаквог утицаја по том питању, а Министарство постаје сервис без надлежности и без могућности да донесе неку стратешку одлуку. Сва власт, када се говори о високом образовању, налази се у „троуглу“ КОНУС - Савет за високо образовање - Национално акредитационо тело. До сада смо имали проблематичну ситуацију, уједно и сукоб интереса, где професори појединих државних факултета дају акредитације, односно дозволе за рад других факултета. Када је реч о академској заједници, у претходном времену се заправо мислило на неколико ректора који доносе све важне одлуке у сфери високог образовања, које је Муамер Зукорлић назвао интересном заједницом.

 Владимир Орлић је изразио подршку Предлогу закона јер се новим решењима проблеми из праксе и реалног живота у високом образовању превазилазе и решавају на квалитетан начин. Сложио се са претходним дискутантима који су подржали Предлог закона и који су навели све његове нове одредбе које ће високо образовање учинити модернијим и ефикаснијим и усклађеним са европским стандардима. Образовање и привреда се на најбољи могући начин повезују и омогућује се да ова два система дају боље резултате. Када је реч о хитности овог закона, сложио се са министром, да је то урађено у најбољем интересу студената и да ће се хитним поступком обезбедити правне претпоставке благовремене примене његових одредаба. Стратегија развоја образовања у РС до 2020. године је уважена, када је рађен Предлог закона, али је такође уважена пракса и реално стање у високом образовању. Финансирање у високом образовању, у било ком сегменту, није угрожено новим законским решењима.

 Након завршене дискусије, **Одбор је**, у складу са чланом 155. став 2. Пословника Народне скупштине, **одлучио** **већином гласова** (за - 10 гласова, против - 3, није гласао - 1 члан Одбора), **да предложи Народној скупштини да прихвати Предлог закона о високом образовању, у начелу**. За известиоца Одбора на седници Народне скупштине одређен је Муамер Зукорлић, председник Одбора.

 Друга тачка дневног реда: **Разматрање Предлога закона о основама система образовања и васпитања - у начелу који је поднела Влада (број 61-2476/17 од 15. септембра 2017. године)**

Уводне напомене поводом ове тачке дневног реда изнео је Младен Шарчевић, министар просвете, науке и технолошког развоја. Разлог за доношење закона по хитном поступку је чињеница да је неопходно увести рационализацију у систем просвете, када су у питању запослени који су остали без норме или дела норме часова (тзв. технолошки вишкови), чиме се спречавају штетне последице по буџет Републике Србије. Овим законом се уређује и питање запослених који ће остати нераспоређени до рока који је прописан прелазним и завршним одредбама и који ће остварити право на отпремнину. Предлогом закона омогућава се систематичан, рационалан и поступан приступ променама образовно-васпитног система. Циљ доношења новог закона је постизање оптималних резултата у свакој од етапа образовања, било да је у питању образовање за наставак школовања или за ступање у процес рада. Отвара се и могућност континуиране провере, анализе и унапређивања остварених садржаја. Кључни принципи доношења Предлога закона о основама система образовања и васпитања су повећање одговорности свих кључних учесника у образовно-васпитном систему, повећање квалитета образовања и васпитања, процес дигитализације, реформске промене наставних планова и програма основних и средњих школа, реформе гимназија, увођење и осавремењивање дуалног модела наставе, при чему се првенствено мисли на осавремењивање технологија и научних средстава и опреме. Потребно је довести на виши ниво припремљене кандидате при доласку на студије, чиме би се повећала и ефикасност самих студија. Новим Предлогом закона је, уз помоћ наведених механизама, омогућено брже смењивање неефикасних руководилаца и постављање нових и бољих руководилаца у образовним институцијама. Један од проблема који се јављају у последње време је недовољан број професора математике и информатике. Београдски универзитет је у последњој години уписао само 36 а новосадски 25 студената математике наставног смера. Просек ученика у основној школи у Републици Србији је 19 ђака по одељењу, што би требало да резултује одличан квалитет. Новим Предлогом закона предвиђено је квалитетно и свима под једнаким условима доступно образовање и васпитање. Уводе се нове компетенције, циљеви и стандарди постигнућа деце и ученика, као и утврђивање компетенција наставника, васпитача, стручних сарадника и директора, као и стандарда квалитета рада установе. Уводе се иновативни начини рада о целокупном васпитно-образовном систему, нарочито у погледу нових профила путем огледа, о чијем програму ће одлуку доносити министар на основу стручне процене и препоруке саветодавних тела: надлежног савета, односно завода, и институције компетентне за предмет огледа. Ради веће ефикасности система образовања и васпитања успоставиће се Јединствени информациони систем просвете, ради осигурања прикупљања потребних података и њихове анализе, повећаће се одговорност и овлашћења свих органа у установи, као и других учесника у васпитно-образовном процесу, повећаће се финансијска одговорност, подићиће се компетенције директора кроз обуке и испите, ради бољег управљања установама. Предвиђена је боља оспособљеност ученика средњих школа, како би они након завршетка средње школе били квалификовани и обучени да буду конкурентни на тржишту рада. Конкурентност на тржишту рада и конкурентност са европским системом образовања је један од приоритета. Планирана је и нова мрежа установа. Јединствени информациони број прати ученика од предшколског узраста до факултета. Јасно су дефинисане надлежности и одговорности директора и родитеља. Детету је, уколико о њему нема ко да брине, одређен заступник, школски психолог. Улога стручних сарадника мора бити појачана. Процена квалитета школе ће зависити од тога да ли је пројектован успех ученика реализован. Увођење вежбаоница омогућиће младим професорима, који се спремају да раде у школама, да стичу образовну праксу док чекају запослење. Индивидуални образовни план је нешто што се посебно припрема за децу, што је нова европска наметнута категорија. Васпитно-дисциплински поступци ће се проводити кроз категорију друштвено-корисног рада. Директори треба да имају барем два часа у настави, а саветници, спољни сарадници ће контролисати рад директора и вршити надзор одржане наставе. Новим предлогом закона планирано је формирање заједничких служби. Граница за одлазак у пензију је 65 година.

 У дискусији, поводом ове тачке дневног реда, учествовали су: Марко Атлагић, Милена Бићанин, Михаило Јокић, Ратко Јанков, Бошко Обрадовић и Жарко Кораћ.

 Марко Атлагић је рекао, да се овим Предлогом закона васпитање враћа у образовни систем, чиме ће се смањити и анулирати насиље у школи, породици и целокупном друштву. Када је у питању преоптерећеност ученика, она се не огледа само у преоптерећености уџбеницима већ и употребом застарелих, а не савремених метода у процесу образовања.

 Милена Бићанин је истакла да је концепт целоживотног образовања постао концепт живота и опстанка. Као једну од најважнијих ствари у процесу образовања навела је успостављање система одговорности на свим нивоима. Потребно је успостављање одговорности код директора, наставника, родитеља и ученика и неопходно је међу њима успоставити међусобно поверење и уважавање. Систем образовања треба градити у духу социјалне правде, који је заснован на тачности у истини и чињеницама. Законе који уређују целокупни систем образовања треба стриктно проводити, поштовати ред и прописана правила, без обзира на приватне интересе. Треба заштитити вредне и поштене људе који квалитетно раде, упркос бројним проблемима и недаћама, које носе систем образовања. Потребно је заштитити добре директоре и квалитетне наставнике од насиља родитеља и појединих ученика, као што је потребно заштитити добру децу од насиља појединих наставника и директора, што се може постићи стриктним провођењем закона, правдом, принципијелношћу и доследношћу.

 Михаило Јокић је изнео своје мишљење, да у образовању увек већу пажњу треба посветити онима који су квалитетни, који вуку напред и који могу да послуже као узор, без обзира да ли је реч о ученицима или наставницима. Одредбама овог закона иде се ка индивидуализацији наставе. Настава је оптимална и успешна када ученик напредује у складу са својим могућностима и капацитетима, што треба омогућити сваком ђаку. Дуална настава подразумева да у средњим школама постоје адекватне учионице, радионице, кабинети за стручне предмете, јер почетне облике практичне наставе не може ђак добити у предузећу. Потребно је створити услове да ученици почетна знања и вештине савладају у средњој школи кроз практичну наставу. Ђачка задруга мора бити основ и ослонац за реализацију практичне наставе, а чланови задруге треба да буду и ђаци и професори. Надзор у школама мора бити стручан. Похвалио је законски предлог да директоре школа бира министар, јер ће се тако побољшати рад и одговорност директора у школама.

 Ратко Јанков је као лоше предлоге навео то што нема ограничења трајања мандата директора школа, а именује их и смењује министар просвете, што ће јасно одредити понашање директора. Такав директор ће игнорисати став школског колектива, наставници ће бити послушни, јер директор доноси одлуке о њиховом запошљавању и отпуштању, што системски ограничава аутономију наставника, њихову професионалну одговорност и стваралаштво у раду. Министарство уместо НПС доноси одлуке о наставним плановима и програмима и одобравању и избору уџбеника. Школски одбор бира локална власт, чиме се широко отвара могућност доминације локалне политичке власти. Увођење дуалног образовања само по себи није проблем, али јесте превелики значај који се даје под притиском политике том маргиналном облику образовања. Тај пренаглашени облик образовања нема никакав развојни карактер. Дуално образовање треба да буде део трогодишњег средње-стручног образовања, а никако универзитетског образовања. Предлози у закону о дуалном образовању представљају опасност од радне експлоатације ученика (35 радних сати недељно за малолетнике). Систем финансирања није искоришћен као најмоћнији инструмент за подстицање развоја квалитета образовања и његове релевантности. Не постоји ни једна озбиљна мера за професионализацију професије наставника, развојни план школе није подржан никаквим озбиљним подстицајима и за оснаживање стручно-педагошког надзора нису предвиђене никакве стварне мере. Нема предлога да се подрже иновативне методе наставе и учења, које имају огромни васпитни потенцијал. Апсурд у неким предложеним мерама јесте редослед потеза, нпр. разматра се концепција велике матуре, а концепција гимназије је тек у припреми. Велики проблем школства је хиперпродукција одличних ђака и вуковаца.

 Бошко Обрадовић је истакао да је образовање у Републици Србији жртва многих неуспелих експеримената, још од доба Стипе Шувара. Као јако лошу ствар навео је мењање улоге Националног просветног савета, који је имао контролну, надзорну и регулаторну улогу и који је једини пружао отпор негативним реформама просвете. Забрињавајуће је избацивање члана из Закона који дефинише обавезност верске наставе и грађанског васпитања. Потребно је решити статус вероучитеља који нису третирани на равноправан начин са другим наставницима. Проблематичан је привилегован статус кадрова из приватног образовања. Поставља се питање да ли у целој Србији постоје услови за неометано функционисање и реализацију наставе информатике, односно да ли је обезбеђена потребна наставна опрема и учила за тај предмет. Као лоше решење навео је одредбе Предлога закона које регулишу избор и разрешења директора школа, где ће се приликом избора директора водити рачуна о њиховој политичкој подобности, а не о стручним и моралним квалитетима.

 Жарко Кораћ је изнео мишљење да идеје, како би систем образовања требало да се развија, треба узети из Стратегије развоја образовања у РС до 2020. године. У систем образовања требало би увести да је средњешколско образовање обавезно, а за чију реализацију је највећи проблем недостатак средстава. Потребно је обратити пажњу на образовање ромске популације, где мање од 20% Рома завршава основну школу. Потребно је у систему образовања дефинисати ко врши и какав је надзор рада вероучитеља, које постављају традиционалне цркве и верске заједнице.

 Након дискусије, **Одбор је**, у складу са чланом 155. став 2. Пословника Народне скупштине, **одлучио већином гласова** (за - 10 гласова, против – 1 глас, није гласало - 3 члана Одбора), да предложи Народној скупштини **да прихвати Предлог закона о основама система образовања и васпитања, у начелу**. За известиоца Одбора на седници Народне скупштине одређен је Муамер Зукорлић, председник Одбора.

 Седница је завршена у 18,35 часова.

 СЕКРЕТАР ПРЕДСЕДНИК

 Драгомир Петковић Муамер Зукорлић